title: A Bizottság (EU) 2018/28 végrehajtási rendelete (2018. január 9.) az akár Srí Lankáról származóként, akár nem ilyenként bejelentett kerékpároknak a City Cycle Industriestől érkező behozatalára vonatkozó végleges dömpingellenes vám ismételt kivetéséről

text:
               10.1.2018

               HU

               Az Európai Unió Hivatalos Lapja

               L 5/27

         A BIZOTTSÁG (EU) 2018/28 VÉGREHAJTÁSI RENDELETE
   (2018. január 9.)
   az akár Srí Lankáról származóként, akár nem ilyenként bejelentett kerékpároknak a City Cycle Industriestől érkező behozatalára vonatkozó végleges dömpingellenes vám ismételt kivetéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) (az alaprendelet) és különösen annak 13. cikkére,
   mivel:
   A.   HATÁLYBAN LÉVŐ INTÉZKEDÉSEK ÉS BÍRÓSÁGI ÍTÉLETEK

   1.   Hatályban lévő intézkedések

               (1)

               A Tanács 2011-ben, egy, az alaprendelet 11. cikkének (2) bekezdése szerinti hatályvesztési felülvizsgálatot követően a 990/2011/EU végrehajtási rendelettel (2) végleges dömpingellenes vámot vetett ki a Kínai Népköztársaságból származó kerékpárok behozatalára (a továbbiakban: eredeti intézkedések).

               (2)

               A Tanács 2013-ban, egy, az alaprendelet 13. cikke szerinti kijátszásellenes vizsgálatot követően az 501/2013/EU végrehajtási rendelettel (3) (vitatott rendelet) az eredeti intézkedéseket kiterjesztette az Indonéziából, a Malajziából, a Srí Lankáról és a Tunéziából származó, akár Indonéziából, Malajziából, Srí Lankáról vagy Tunéziából származóként, akár nem ilyenként bejelentett kerékpárok behozatalára („kiterjesztett intézkedések”, a továbbiakban: kijátszásellenes intézkedések).

         2.   Az Európai Unió Törvényszékének és az Európai Unió Bíróságának ítéletei

               (3)

               Egy Srí Lanka-i gyártó, a City Cycle Industries (a továbbiakban: City Cycle) 2013. augusztus 9-én keresetet nyújtott be az Európai Unió Törvényszékéhez (a továbbiakban: Törvényszék), amelyben az őt érintő részeiben a vitatott rendelet megsemmisítését kérte. (4) A Törvényszék 2015. március 19-i ítéletében (5) a City Cycle-t érintő részeiben megsemmisítette a vitatott rendeletet.

               (4)

               Az Európai Unió Tanácsa, (6) az Európai Bizottság (7) és a Maxcom Ltd (8) (egy uniós kerékpárgyártó) 2015 júliusában fellebbezéssel élt a Törvényszék ítéletével szemben. Az Európai Unió Bírósága (a továbbiakban: Bíróság) 2017. január 26-i ítéletében (a továbbiakban: ítélet) elutasította az uniós gazdasági ágazat, az Európai Bizottság és az Európai Unió Tanácsa fellebbezését.

               (5)

               Ítéletének 73. pontjában a Bíróság megállapította különösen, hogy a vitatott rendelet (78) preambulumbekezdése nem tartalmazza a City Cycle által megvalósított esetleges kijátszási gyakorlat egyéni elemzését. A Bíróság a 75. és a 76. pontban azt is megállapította, hogy a Srí Lanka-i átrakodási tevékenység létezésére való következtetést jogilag nem lehetett kizárólag a Tanács két kifejezett ténymegállapítására alapozni, amelyek szerint egyrészt változás következett be a kereskedelem szerkezetében, másrészt pedig néhány exportáló gyártó nem tanúsított együttműködést. (9)

         3.   Az ítélet következményei

               (6)

               Az Európai Unió működéséről szóló szerződés 266. cikkével összhangban az Unió intézményeinek meg kell tenniük a 2017. január 26-i ítéletben foglaltak teljesítéséhez szükséges lépéseket.

               (7)

               Azokban az esetekben, amelyekben az eljárás több adminisztratív lépésből áll, ezek egyikének semmissé nyilvánítása nem semmisíti meg a teljes eljárást. (10) A dömpingellenes eljárás ilyen többlépéses eljárás. Következésképpen a vitatott rendelet egy adott fél viszonylatában való semmissé nyilvánítása nem vonja maga után a rendelet elfogadását megelőzően lefolytatott eljárás egészének megsemmisítését. Az EU intézményei megtehetik, hogy a vitatott rendeletnek csak azokat az aspektusait orvosolják, amelyek a rendelet megsemmisítéséhez vezettek, a nem vitatott részeket pedig, amelyeket a Bíróság ítélete nem érint, változatlanul hagyják. (11)

         B.   ELJÁRÁS

   1.   Az ítéletet megelőző eljárás

               (8)

               A Bizottság a vitatott rendelet (1)–(23) preambulumbekezdését megerősíti. Ezeket az ítélet nem érinti.

         2.   A vizsgálat újbóli megindítása

               (9)

               Az ítélet meghozatalát követően a Bizottság 2017. április 11-én értesítést (12) tett közzé arról, hogy részlegesen újból megindítja a vitatott rendelet elfogadásához vezető, a Srí Lankán feladott, akár Srí Lankáról származóként, akár nem ilyenként bejelentett kerékpárok behozatalával kapcsolatos kijátszásellenes vizsgálatot (a továbbiakban: a vizsgálat újbóli megindításáról szóló értesítés), és azt folytatta a szabálytalannak ítélt eljárási lépéstől. Az eljárás újbóli megindítása az ítéletnek a City Cycle tekintetében történő végrehajtására korlátozódott.

               (10)

               A Bizottság a vizsgálat részleges újbóli megindításáról tájékoztatta a City Cycle-t, az exportáló ország képviselőit, az uniós gazdasági ágazatot és az eredeti vizsgálat alapján ismert többi érdekelt felet. Az érdekelt felek lehetőséget kaptak arra, hogy az értesítésben meghatározott határidőn belül írásban ismertessék álláspontjukat és meghallgatást kérjenek.

               (11)

               A Bizottság minden olyan érdekelt félnek lehetővé tette a Bizottság szolgálatai és/vagy a kereskedelmi ügyekben eljáró meghallgató tisztviselő előtti meghallgatást, amely azt kérte. A Bizottság szolgálatai és/vagy a kereskedelmi ügyekben eljáró meghallgató tisztviselő előtti meghallgatás lehetőségével egyetlen érdekelt fél sem élt.

         3.   A behozatalok nyilvántartásba vétele

               (12)

               Az ítéletet követően az Európai Kerékpárgyártók Szövetsége és a Maxcom Ltd kérelmezték, hogy az alaprendelet 14. cikkének (5) bekezdése értelmében a kerékpárok behozatalára a City Cycle tekintetében kerüljön bevezetésre nyilvántartásbavételi kötelezettség annak érdekében, hogy az ezekre a behozatalokra vonatkozó intézkedéseket később a nyilvántartásba vétel időpontjától alkalmazni lehessen.

               (13)

               A Bizottság 2017. április 11-én nyilvántartásbavételi kötelezettséget rendelt el a Srí Lankán feladott, akár Srí Lankáról származóként, akár nem ilyenként bejelentett kerékpároknak a Srí Lanka-i City Cycle Industries elnevezésű vállalattól érkező behozatalai tekintetében (a továbbiakban: nyilvántartásbavételi kötelezettséget elrendelő rendelet). (13)

         4.   A vizsgált termék

               (14)

               A vizsgált termék – a vitatott rendeletben meghatározott termékkel megegyezően – a Kínai Népköztársaságból (a továbbiakban: Kína) származó, jelenleg az ex 8712 00 30 és ex 8712 00 70 KN-kódok alá tartozó, motor nélküli kerékpár (az áruszállításra szolgáló tricikli is, de az egykerekű kivételével). A Bizottság a vitatott rendelet (25)–(27) preambulumbekezdését megerősíti.

         C.   AZ ÍTÉLET UTÁNI HELYZET ÉRTÉKELÉSE

   1.   Előzetes megjegyzések

               (15)

               Először: a Bíróság kimondta, hogy a vitatott rendelet nem tartalmazza a City Cycle által megvalósított esetleges kijátszási gyakorlat egyéni elemzését. A Bíróság szerint a Tanács két kifejezett ténymegállapítása, amelyek szerint változás következett be a kereskedelem szerkezetében és néhány exportáló gyártó nem tanúsított együttműködést, nem tette lehetővé a Tanács számára sem annak megállapítását, hogy a City Cycle átrakodási tevékenységben vett részt, sem azét, hogy Srí Lanka szintjén ilyen tevékenység valósul meg.

               (16)

               Másodszor: az ítélet 29. és 31. pontja elismeri, hogy a City Cycle által a vizsgálat során benyújtott adatok nem tették lehetővé annak bizonyítását, hogy a vállalat valóban gyártónak minősül, sem pedig azét, hogy az általa végzett összeszerelési tevékenység az alaprendelet 13. cikkének (2) bekezdésében foglalt kritériumok alapján nem képez kijátszást megvalósító gyakorlatot. Ezért a Bizottság a vitatott rendelet (124)–(127) preambulumbekezdését megerősíti.

               (17)

               Harmadszor: a Törvényszék ítéletét is figyelembe véve az ítéletből következik, hogy a Tanács jogosan tekintette úgy, hogy a City Cycle nem tanúsított együttműködést a vizsgálatban, és hogy Srí Lankán országos szinten sem tanúsítottak bizonyos mértékben együttműködést. Ezért a Bizottság a vitatott rendelet (35)–(42) preambulumbekezdését megerősíti.

         2.   A dömpingellenes vám javító hatásának aláásása

               (18)

               A Bizottság a vitatott rendelet (93)–(96) preambulumbekezdésében megállapította a dömpingellenes vám javító hatásának aláásását. Ezeket a ténymegállapításokat a Bizottság megerősíti.

         3.   A dömping fennállása

               (19)

               A Bizottság a (97) és a (98), valamint a vitatott rendelet (107)–(110) preambulumbekezdésben megállapította a dömping fennállását. Ezeket a ténymegállapításokat a Bizottság megerősíti.

         4.   A kijátszást megvalósító gyakorlat megléte

               (20)

               A vitatott rendeletet a Bíróság azért semmisítette meg, mert a Tanács a vitatott rendeletben nem indokolta meg elegendő mértékben a City Cycle Industries tekintetében a kijátszást megvalósító gyakorlat meglétét. Emlékeztetni kell arra, hogy a kijátszást megvalósító gyakorlat megléte egyebek mellett átrakodás (átszállítás) vagy összeszerelési tevékenység alapján állapítható meg.

               (21)

               Az újból megindított vizsgálat során világossá vált, hogy vállalati szinten nem állnak rendelkezésre olyan további információk, amelyek alátámasztják az átrakodásra vonatkozó ténymegállapítást. Ebből következően az átrakodással kapcsolatban a vitatott rendelet (78) preambulumbekezdésében található érvelés mellett nem sorakoztathatók fel további érvek.

               (22)

               Ugyanakkor a rendelkezésre álló bizonyítékok azt jelzik, hogy összeszerelési tevékenység útján valósult meg kijátszás. Ezek a bizonyítékok a City Cycle által az eredeti vizsgálat során szolgáltatott adatokon alapulnak. A Tanács ezeket az adatokat nem elemezte részletekbe menően, mert úgy ítélte meg, hogy erre nem volt szükség ahhoz, hogy a kijátszást megvalósító gyakorlat meglétét a szükséges jogi standardnak megfelelően bizonyítsa. Most, hogy a Bíróság egyértelművé tette az alkalmazandó jogi standardot, a Bizottság helyénvalónak ítéli, hogy a rendelkezésre álló összes bizonyítékot az alkalmazandó jogi standard tükrében újraértékelje.

               (23)

               A kijátszásellenes vizsgálat során a City Cycle jelentkezett, és mentességet kért az esetleg bevezetendő kijátszásellenes intézkedések alól. Ahogyan azt a vitatott rendelet (37), (38) és (144) preambulumbekezdése ismerteti, a City Cycle képtelen volt bizonyítani, hogy jogosult a mentességre. A vállalkozás nem tanúsított kellő mértékű együttműködést, ezért az alaprendelet 18. cikkének (1) bekezdése szerint kellett eljárni. Mivel nem álltak rendelkezésre megbízható információk a vállalat által vásárolt kínai származású alkatrészek értékéről és mennyiségéről, lehetetlen volt megállapítani, hogy a City Cycle valóban gyártó, nem pedig kijátszást valósít meg, sem pedig azt, hogy összeszerelési tevékenysége nem a kijátszás egy formáját jelenti. Amint arra a (16) és a (17) preambulumbekezdésben utaltunk, ezeket a ténymegállapításokat az ítélet nem érintette.

               (24)

               Ezzel összefüggésben a vállalat által szolgáltatott adatok arról tanúskodnak, hogy:

                           1.

                           a Kínából beszerzett nyersanyag (kerékpáralkatrészek) több mint 60 %-ot képviselt az összeszerelt termék alkatrészeinek összértékén belül (60/40 teszt);

                           2.

                           az összeszerelés során a termékbe beépített alkatrészek értéknövekedése kisebb volt, mint az előállítási költség 25 %-a (25 %-os hozzadottérték-teszt).

               (25)

               Az alaprendelet 13. cikke (2) bekezdésének a) és b) pontjában foglalt kritériumokból az következik, hogy ezt az összeszerelést – a (18) és a (19) preambulumbekezdésben említett további kritériumok teljesülésére is figyelemmel – kijátszást megvalósító gyakorlatnak kell tekinteni.

               (26)

               Következésképpen – a fentiekben bemutatott, vállalati szinten rendelkezésre álló, a kijátszást megvalósító gyakorlat meglétére utaló bizonyítékokra és a Srí Lankán tanúsított együttműködés alacsony szintjére való tekintettel – ki kell mondani, hogy Srí Lankán összeszerelés útján országos szinten valósul meg az intézkedések kijátszása.

               (27)

               Tehát a Bizottság megállapítja, hogy Srí Lankán megvalósul az alaprendelet 13. cikkének (2) bekezdése értelmében vett összeszerelési tevékenység.

               (28)

               Az érdekelt felek tájékoztatását követően a City Cycle vitatta a Bizottság arra való jogosultságát, hogy ténymegállapításokat tegyen az alaprendelet 13. cikkének (2) bekezdése értelmében vett összeszerelési tevékenység meglétével kapcsolatban. Azzal érvelt, hogy a Bizottság nem értékelheti újra az összeszerelési tevékenység meglétével kapcsolatos ténymegállapítást, mert azt a bírósági eljárásokban egyik fél sem vitatta, és a Bizottságnak ezért fel kell hagynia a City Cycle elleni intézkedésekkel.

               (29)

               Ezt az érvelést el kell utasítani. Először: a Bíróságnak a (4) és az (5) preambulumbekezdésben hivatkozott ítéleteiből következik, hogy a kijátszásellenes intézkedések bevezetésének feltétele azzal függ össze, hogy az alaprendelet 13. cikkének (1) bekezdése értelmében kijátszást megvalósító gyakorlat – és nem annak egy meghatározott típusa – folytatásáról van-e szó. Másodszor: a City Cycle a jelen ügyben helytelenül értelmezi az Európai Unió működéséről szóló szerződés (EUMSZ) 266. cikke alapján a Bizottságra háruló kötelezettséget. Ahogyan azt a vizsgálat újbóli megindításáról szóló értesítés (6) bekezdése egyértelműen jelzi, a jelen ügyben „a Srí Lanka-i kijátszásra irányuló gyakorlat létezésére vonatkozó rendelkezésre álló bizonyítékkal kapcsolatban […] helyesbíteni kell a vitatott rendeletben szereplő nem megfelelő indokolást”. A Bizottságnak tehát – a Bíróság ítélkezési gyakorlatával teljes mértékben összhangban – jogában áll az intézkedést olyan, megfelelőbb indokolással újból elfogadni, amely egyértelművé teszi, hogy a City Cycle kijátszást megvalósító gyakorlatot folytat Srí Lankán. Továbbá a Bíróság a vitatott rendeletet teljes egészében megsemmisítette. Ennélfogva a rendelet egyetlen preambulumbekezdése sem vált véglegessé. A Bizottságnak tehát az ügy valamennyi aspektusát újra kell értékelnie. Azokban az esetekben, amelyek kapcsán a Bíróság előtti eljárás nem hozott újdonságot, a Bizottság az eredeti vizsgálat ténymegállapításainak megerősítésére szorítkozhat. A vitatott részeket illetően, azaz a jelen ügyben a kijátszást megvalósító gyakorlat meglétével kapcsolatban, új elemzést kell végezni.

               (30)

               Az érdekelt felek tájékoztatását követően a City Cycle vitatta a Bizottság arra való jogosultságát is, hogy a (2) preambulumbekezdésben említett kijátszásellenes intézkedések bevezetéséhez vezető vizsgálat során általa benyújtott bizonyítékokra támaszkodva eltérő következtetésre jusson.

               (31)

               Ezt az érvelést szintén el kell utasítani. A Bizottság jogosult eltérően értékelni a már benyújtott bizonyítékokat mindaddig, amíg ez az új értékelés összhangban van az alaprendelet 13. cikkével és annak az Unió bíróságai általi értelmezésével, és mindaddig, amíg a City Cycle-nak csorbítatlan lehetősége van észrevételeket megfogalmazni az új értékeléssel kapcsolatban. Ahogyan azt a következő preambulumbekezdések elmagyarázzák, a City Cycle lehetőséget kapott arra, hogy teljeskörűen észrevételezze a Bizottság értékelését. A City Cycle észrevételei azonban nem változtatták meg a Bizottság azon ténymegállapítását, hogy a szóban forgó vállalat kijátszást megvalósító gyakorlatot folytatott.

               (32)

               Az érdekelt felek újabb tájékoztatását követően a City Cycle ismét egyet nem értésének adott hangot azzal kapcsolatban, ahogyan a Bizottság az ügy kapcsán rendelkezésre álló bizonyítékokat újraértékelte. Azzal érvelt, hogy a bírósági ítélet után a Bizottságnak kizárólag az átrakodási tevékenységgel kapcsolatos ténymegállapításokat van joga korrigálni, az összeszerelési tevékenységgel kapcsolatosakat nincs.

               (33)

               Ezt az érvelést el kell utasítani. E rendeletben a Bizottság a kijátszást megvalósító gyakorlattal kapcsolatos ténymegállapításokat korrigálja, és a kijátszást megvalósító gyakorlat megléte, ahogyan azt a (20) preambulumbekezdés jelzi, egyebek mellett átrakodás (átszállítás) vagy összeszerelési tevékenység alapján állapítható meg. A vitatott rendeletben a Bizottság nem értékelte, hogy a City Cycle folytatott-e összeszerelési tevékenységet vagy sem, mert következtetése szerint átrakodási tevékenységet folytatott. Miután a bíróság a (22) preambulumbekezdésben ismertetett módon tisztázta a helyzetet, a Bizottság újraértékelte, hogy a City Cycle folytatott-e kijátszást megvalósító gyakorlatot. A Bizottság a következőket állapította meg: egyfelől, ahogyan azt a (21) preambulumbekezdés elmagyarázza, vállalati szinten nem állnak rendelkezésre olyan további információk, amelyek alátámasztják az átrakodásra vonatkozó ténymegállapítást; másfelől, ahogyan azt a (23) és a (24) preambulumbekezdés elmagyarázza, a City Cycle által a vizsgálat során szolgáltatott adatok értékelése alapján egyértelműen kijelenthető, hogy a City Cycle összeszerelési tevékenység útján kijátszást megvalósító gyakorlatot folytatott.

               (34)

               Az érdekelt felek tájékoztatását követően a City Cycle további észrevételeket fűzött a Bizottság által az alaprendelet 13. cikke (2) bekezdésének b) pontja szerinti 60/40 teszt és 25 %-os hozzadottérték-teszt elvégzése kapcsán követett számítási módszerhez. Egyfelől a City Cycle felvetette, hogy a Bizottság a számításait hiányos adatokra építette, mert csak a kijátszásellenes vizsgálat adatszolgáltatási időszaka alatt beszerzett félkész termékek adatait vette figyelembe. Másfelől felvetette, hogy a Bizottság egyes adatokat figyelmen kívül hagyott, és emiatt helytelenül járt el, amikor elutasította a City Cycle által javasolt, az értékesítéseken alapuló allokációs hányadost. Végezetül a City Cycle előadta, hogy a számításokban egyes, az adatszolgáltatási időszakon kívüli keltezésű számlákat és/vagy a keltezés nélküli vagy szabálytalanul kiállított számlákat figyelmen kívül kell hagyni. Az érdekelt felek újabb tájékoztatását követően a fél megismételte ezeket az észrevételeket, de ezzel kapcsolatban újabb információkkal nem szolgált.

               (35)

               A számítási módszerrel kapcsolatban a Bizottság kijelenti, hogy a 60/40 tesztet nem kizárólag a mentességi űrlap F.2. táblázatában a félkész termékekre vonatkozóan szolgáltatott adatok alapján végezte el, hanem figyelembe vette a City Cycle állítása szerint általa előállított kerékpáralkatrészek megadott előállítási költségét is. Továbbá a 25 %-os hozzáadottérték-teszt alapjául a félkész áruk feldolgozásának költsége, azaz a mentességi űrlap F.4.2. táblázatában megadott kerékpár-összeszerelési költség szolgált. Mivel a City Cycle az F.4.2. táblázatban a Bizottság kérése ellenére nem szolgáltatott adatot arra vonatkozóan, hogy a kerékpáralkatrészek mely hányadát szerezte be Kínából és melyet nem, a Bizottság ezt az adatot az F.2. táblázatból vette.

               (36)

               Az allokációs módszer alkalmazásával kapcsolatos észrevétellel összefüggésben a Bizottság megjegyzi, hogy a módszerrel nyert adatok nem voltak összeegyeztethetők az auditált könyvviteli adatokkal. A Bizottság a helyszíni vizsgálat során erre felhívta a City Cycle figyelmét. A City Cycle nem alkalmazott könyvviteli szoftvert, hanem könyvelését papíron és Excel-munkalapokon vezette. A vállalat nem vezetett be rendszert az importált alkatrészek származásának nyilvántartására, és csak azt lehetett azonosítani, hogy egy-egy alkatrész beszerzése helyileg vagy import útján történt-e. Továbbá a vállalat elismerte, hogy könyvelésében nem tartotta nyilván a beszerzett alkatrészek származását. Ezért a mentességi űrlapon kért, származás szerint bontott adatok megadásához egy, a kerékpár-értékesítéseken alapuló allokációs kulcsot alkalmazott. A City Cycle által alkalmazott allokációs módszert azonban nem sikerült összeegyeztetni az auditált könyvviteli adatokkal, és a vállalat maga is elismerte, hogy az e tekintetben szolgáltatott adatok nem feleltek meg a valóságnak. Emiatt a Bizottság elutasította az allokációs módszer alkalmazása kapcsán felhozott érveket, továbbá ebből következően az e módszer segítségével szolgáltatott adatokat is, hiszen megállapítást nyert, hogy ezek az adatok ellentmondanak az auditált könyvviteli adatoknak; helyettük a Bizottság a mentességi űrlap más táblázataiban található szükséges adatokból indult ki.

               (37)

               Végezetül a Bizottság a (34) preambulumbekezdésben említett számlákkal kapcsolatos felvetést észszerűnek találta, ezért a kérdéses számlákat a 60/40 teszt és a 25 %-os hozzáadottérték-teszt elvégzése során figyelmen kívül hagyta. Ennek nyomán a Bizottság megállapította, hogy a változtatás nem befolyásolta a végeredményt, azaz a Kínából beszerzett nyersanyag (kerékpáralkatrészek) még így is több mint 60 %-ot képviselt az összeszerelt termék alkatrészeinek összértékén belül, míg az összeszerelés során a termékbe beépített alkatrészek értéknövekedése így is kisebb volt, mint az előállítási költség 25 %-a.

               (38)

               Az érdekelt felek újabb tájékoztatását követően a City Cycle azt állítja, hogy a Bizottság nem vette figyelembe azt a körülményt, hogy a City Cycle mint kerékpárgyártó vállalat a Srí Lanka-i belföldi piacon régóta jelen van, és a Srí Lanka-i vámigazgatás ellenőrzése alatt működik. Ezt az állítást a Bizottság elutasítja, mert a jelenlegi, az alaprendelet 13. cikke alapján végzett értékelés szempontjából irreleváns.

               (39)

               A fentiekből következően a Bizottság az alaprendelet 13. cikke (2) bekezdésének b) pontja szerinti 60/40 teszt és 25 %-os hozzadottérték-teszt elvégzése kapcsán követett számítási módszerre vonatkozó összes észrevételt elutasította.

         5.   Mentesség iránti kérelem

               (40)

               mivel a vállalat nem tanúsított kellő együttműködést és a saját maga által rendelkezésre bocsátott adatok alapján nem tudta bizonyítani, hogy nem játszotta ki az intézkedéseket, a Bizottságnak az alaprendelet 13. cikk (4) bekezdése alapján nem állt módjában megalapozottnak tekinteni a City Cycle mentesség iránti kérelmét.

         6.   Az érdekelt felek észrevételei

               (41)

               A Bizottság a City Cycle-tól és az uniós gazdasági ágazat képviselőitől kapott beadványokat.

               (42)

               A City Cycle azt állította, hogy a Bizottság nem változtathatja meg az összeszerelési tevékenységgel kapcsolatos ténymegállapításait, hiszen a vitatott rendelet kimondta, hogy az összeszerelési tevékenység létezése Srí Lanka esetében nem került megállapításra, és ezt a ténymegállapítást egyetlen fél sem vitatta a bíróságok előtt. Ezt az állítást a vállalat az érdekelt felek tájékoztatását követően megismételte. A fentiekben ismertetett megfontolások alapján az állítást el kell utasítani.

               (43)

               A Bizottság megjegyzi, hogy a vállalat saját adatai, amelyeket saját maga bocsátott rendelkezésre és különösen azok hiányos volta, lehetetlenné tették annak megállapítását, hogy a City Cycle valóban gyártónak minősül, illetőleg hogy az általa végzett összeszerelési tevékenység nem képez kijátszást megvalósító gyakorlatot. Emiatt a vállalat nem mentesíthető a kijátszásellenes vám hatálya alól. A vállalat saját adatai azt mutatták, hogy a Kínából beszerzett nyersanyag (kerékpáralkatrészek) több mint 60 %-ot képviselt az összeszerelt termék alkatrészeinek összértékén belül, míg az összeszerelés során a termékbe beépített alkatrészek értéknövekedése kisebb volt, mint az előállítási költség 25 %-a. Az alacsony szintű együttműködést figyelembe véve ezek a bizonyítékok úgy tekinthetők, hogy kijátszást megvalósító gyakorlat létezéséről tanúskodnak az országban.

               (44)

               A City Cycle felvetette továbbá, hogy a Bizottság végleges rendelet újbóli elfogadása vagy a vitatott rendelet módosítása érdekében nem teheti meg azt, hogy értesítés útján nyitja meg újra a vizsgálatot, mert az alaprendelet 13. cikkének (3) bekezdése úgy rendelkezik, hogy a Bizottság kijátszásellenes vizsgálatot csak bizottsági rendelet útján indíthat. Emellett azt is felvetette, hogy a Bizottságnak akkor is formális rendeletet kell elfogadnia, ha úgy ítéli meg, hogy a bíróságok nem semmisítették meg a teljes eljárást.

               (45)

               Ezt a felvetést a vállalat az érdekelt felek tájékoztatását követően megismételte. A City Cycle azt állította különösen, hogy a kijátszásellenes vizsgálat értesítés útján történő újbóli megindítása korlátozza a hatékony bírói jogvédelemhez való jogát. Ezt az érvet a Bizottság elutasította, mert az értesítés csupán előkészítő aktus, és a City Cycle a hatékony bírói jogvédelemhez való jogát e rendelettel szemben gyakorolhatja.

               (46)

               Fel kell továbbá hívni a figyelmet arra, hogy a Bizottság nem új vizsgálatot indított, hanem csupán újból megindította a kijátszásellenes intézkedések elfogadásához vezető vizsgálatot annak érdekében, hogy keretében orvosolja a Bíróság által az ítéletében megjelölt szabálytalanságokat.

               (47)

               A City Cycle emellett azt is felvetette, hogy kerékpár-behozatalainak nyilvántartásba vétele ténybeli hibán és helytelen érvelésen alapul, mert a vitatott rendelet nem mondja ki, hogy a City Cycle összeszerelési tevékenységet végez. Ennek alapján azt állította, hogy nem teljesültek a nyilvántartásbavételi kötelezettséget elrendelő rendelet elfogadásának feltételei.

               (48)

               Ahogyan azonban azt a (24) preambulumbekezdés elmagyarázza, a vizsgálat újbóli megindításakor megerősítést nyert, hogy már az intézkedések 2013-as kiterjesztéséhez vezető vizsgálatban elemzett időszakkal kapcsolatos vállalati szintű bizonyítékok a kijátszást megvalósító gyakorlat meglétéről tanúskodtak. Emellett a dömpingellenes aktusok eredményességének megóvását biztosítani hivatott kijátszásellenes aktusok sajátos természetéből fakadóan a behozatalok nyilvántartásba vétele szokásos eszköze ezen eredményesség növelésének. Ezért a Bizottság elutasította a City Cycle azon állítását, hogy nem teljesültek a nyilvántartásbavételi kötelezettséget elrendelő rendelet elfogadásának feltételei.

               (49)

               Mindemellett a City Cycle arra kérte a Bizottságot, hogy – a City Cycle-ra kiterjedően is – helyezze hatályon kívül a Srí Lankáról érkező kerékpár-behozatalra kivetett kijátszásellenes vámokat.

               (50)

               Ezzel összefüggésben megjegyzendő, hogy a City Cycle nem jelölte meg, milyen jogalapra támaszkodva kellene a Bizottságnak hatályon kívül helyeznie a Srí Lankáról érkező kerékpár-behozatalra bevezetett kijátszásellenes intézkedéseket. A (3) és a (4) preambulumbekezdés tanúsága szerint az ítélet a vitatott rendeletet nem teljes egészében, hanem csupán a City Cycle-t érintő részeiben semmisítette meg. Ezért a Bizottság ezt a kérést elutasította.

               (51)

               Az érdekelt felek tájékoztatását követően a City Cycle felvetette, hogy indokolatlan a nyilvántartásba vétel megkezdésének napjától visszamenőleg kiterjeszteni ismételten az eredeti intézkedéseket a City Cycle-ra, és a Bizottság nem vethet ki vámot az eredeti intézkedések időtartamán túlra, figyelemmel arra, hogy az eredeti intézkedések a vitatott rendelet elfogadása után öt évvel, azaz 2018. május 28-án hatályukat vesztik. Ezt a felvetést a vállalat az érdekelt felek újabb tájékoztatását követően megismételte.

               (52)

               A Bíróság következetes ítélkezési gyakorlata szerint a dömpingellenes vámot kiterjesztő rendelet kizárólagos célja a vám eredményességének biztosítása és kijátszásának megakadályozása. Ebből következően a végleges dömpingellenes vámot kiterjesztő intézkedés pusztán kiegészítése a vámot megállapító eredeti aktusnak, és a végleges intézkedések alkalmazásának eredményességét védi.

               (53)

               Ahogyan azt ezen rendelet (2) preambulumbekezdése megjelöli, a dömpingellenes intézkedéseknek egyebek mellett a City Cycle-tól érkező, Srí Lankáról az Unió piacára irányuló kivitelre történő kiterjesztése a Kínából származó kerékpárok behozatalára bevezetett intézkedésekre vonatkozóan az alaprendelet 13. cikke szerint lefolytatott kijátszásellenes vizsgálatot követően történt. Ebből következően a vitatott rendelettel bevezetett kijátszásellenes intézkedések mindaddig hatályban maradnak, ameddig a Kínából érkező kerékpárok behozatalára vonatkozó eredeti intézkedések hatályosak. Tehát azt a felvetést, hogy a Bizottság 2018. május 28-án túlra nem vezethet be intézkedéseket a City Cycle-tól érkező, Srí Lankáról az Unióba irányuló kivitelre, el kell utasítani, mert az alaprendelet 13. cikkének félreértésén alapul.

               (54)

               Emellett az érdekelt felek újabb tájékoztatását követően a City Cycle felvetette, hogy a Bizottság az exportőrök által folytatott, kijátszást megvalósító gyakorlat friss újraértékelése nélkül nem hosszabbíthatja meg a végtelenségig a kijátszásellenes vámok hatályát, miközben a kínai exportőrök által folytatott, dömpinget megvalósító gyakorlatot ötévenként újraértékeli.

               (55)

               Ezt a felvetést el kell utasítani, mert az alaprendelet 11. és 13. cikkének félreértésén alapul. A Bizottság a hatályban lévő dömpingellenes intézkedéseket az uniós gazdasági ágazat kérelmére értékeli újra. Ha ilyen kérelem nem érkezik hozzá, a hatályban lévő dömpingellenes intézkedések az ötéves időszak végén hatályukat vesztik. A kijátszásellenes intézkedések, ahogyan azt az (53) preambulumbekezdés elmagyarázza, mindaddig hatályban maradnak, amíg az eredeti intézkedések hatályosak. Ugyanakkor a hatályban lévő kijátszásellenes intézkedések is újraértékelhetők, ha azt a kijátszásellenes intézkedédések hatálya alá tartozó vállalatok kérelmezik.

         D.   AZ ÉRDEKELT FELEK TÁJÉKOZTATÁSA

               (56)

               A felek tájékoztatást kaptak azokról a lényeges tényekről és szempontokról, amelyek alapján a Bizottság ismételten ki kívánja vetni az akár Srí Lankáról származóként, akár nem ilyenként bejelentett kerékpároknak a City Cycle-tól érkező behozatalára vonatkozó végleges dömpingellenes vámot. Továbbá a felek lehetőséget kaptak arra, hogy a tájékoztatást követően adott határidőn belül észrevételeket tegyenek.

               (57)

               A Bizottság a felek által írásban előadott érveket mérlegelte és az indokolt mértékben figyelembe vette.

         E.   AZ INTÉZKEDÉSEK BEVEZETÉSE

               (58)

               A fentiek alapján a Bizottság úgy ítéli meg, hogy helyénvaló az eredeti intézkedéseket ismét kiterjeszteni a Srí Lankán feladott, akár Srí Lankáról származóként, akár nem ilyenként bejelentett, jelenleg az ex 8712 00 30 és ex 8712 00 70 KN-kódok (TARIC-kódok: 8712003010 és 8712007091) alá tartozó, motor nélküli kerékpároknak (az áruszállításra szolgáló triciklit is beleértve, de az egykerekűek kivételével) a City Cycle Industriestől érkező behozatalára.

               (59)

               A dömpingellenes aktusok eredményességének megóvását biztosítani hivatott kijátszásellenes aktusok sajátos természetét figyelembe véve, valamint tekintettel arra, hogy a vizsgálat során beszerzett, a vállalat saját adatain alapuló bizonyítékok a kijátszást megvalósító gyakorlat létezését jelzik, a Bizottság úgy ítéli helyénvalónak, hogy az intézkedéseket a nyilvántartásba vétel megkezdésének napjától vezesse ismételten be,

               (60)

               Ez a rendelet összhangban van az (EU) 2016/1036 rendelet 15. cikkének (1) bekezdésével létrehozott bizottság véleményével,

         ELFOGADTA EZT A RENDELETET:
   1. cikk
   (1)   A Bizottság a Kínai Népköztársaságból származó, motor nélküli kerékpárok (az áruszállításra szolgáló triciklit is beleértve, de az egykerekűek kivételével) behozatalára kivetett végleges dömpingellenes vámot kiterjeszti a Srí Lankán feladott, akár Srí Lankáról származóként, akár nem ilyenként bejelentett, jelenleg az ex 8712 00 30 és ex 8712 00 70 KN-kódok (TARIC-kódok: 8712003010 és 8712007091) alá tartozó, motor nélküli kerékpároknak (az áruszállításra szolgáló triciklit is beleértve, de az egykerekűek kivételével) a City Cycle Industriestől (TARIC-kiegészítő kód: B131) érkező behozatalára.
   (2)   Az e cikk (1) bekezdésében kivetett vámot az (EU) 2017/678 végrehajtási rendelet 1. cikke alapján nyilvántartásba vett, Srí Lankán feladott, akár Srí Lankáról származóként, akár nem ilyenként bejelentett behozatalok tekintetében be kell szedni.
   2. cikk
   A vámhatóságok a behozataloknak az (EU) 2017/678 végrehajtási rendelet 1. cikkében elrendelt nyilvántartásba vételét megszüntetik.
   3. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 9-én.

            a Bizottság részéről

            az elnök

         Jean-Claude JUNCKER

      (1)  HL L 176., 2016.6.30., 21. o.

      (2)  A Tanács 990/2011/EU végrehajtási rendelete (2011. október 3.) a Kínai Népköztársaságból származó kerékpárok behozatalára vonatkozó végleges dömpingellenes vámnak az 1225/2009/EK rendelet 11. cikkének (2) bekezdése szerinti hatályvesztési felülvizsgálatot követő kivetéséről (HL L 261., 2011.10.6., 2. o.).

      (3)  A Tanács 501/2013/EU végrehajtási rendelete (2013. május 29.) a 990/2011/EU végrehajtási rendelettel a Kínai Népköztársaságból származó kerékpárok behozatalára kivetett végleges dömpingellenes vámnak az Indonéziában, Malajziában, Srí Lankán és Tunéziában feladott, akár Indonéziából, Malajziából, Srí Lankáról és Tunéziából származóként, akár nem ilyenként bejelentett kerékpárok behozatalára történő kiterjesztéséről (HL L 153., 2013.6.5., 1. o.).

      (4)  T-413/13. sz. ügy, City Cycle Industries kontra Tanács.

      (5)  HL C 146., 2015.5.4., 38. o.

      (6)  C-260/15. P. sz. ügy, Tanács kontra City Cycle Industries.

      (7)  C-254/15. P. sz. ügy, Bizottság kontra City Cycle Industries.

      (8)  C-248/15. P. sz. ügy, Maxcom kontra City Cycle Industries.

      (9)  A C-247/15. P., C-253/15. P. és C-259/15. P. sz. egyesített ügyekben ugyanaznap hozott ítéletében a Bíróság megsemmisítette a Törvényszék 2015. március 19-i T-412/13. sz., Chin Haur Indonesia PT kontra az Európai Unió Tanácsa ügyben hozott ítéletét (3), és elutasította a Chin Haur által az 501/2013/EU rendelet megsemmisítése érdekében benyújtott keresetet. Ebben az ügyben a Bíróság az ítéletének 98. pontjában megállapította, hogy a Tanács megfelelően kifejtette a kijátszásra irányuló gyakorlat indonéziai meglétére vonatkozó bizonyítékait.

      (10)  T-2/95. sz. ügy, Industrie des poudres sphériques (IPS) kontra Tanács, EBHT 1998., II-3939. o.

      (11)  C-458/98. P. sz. ügy, Industrie des poudres sphériques (IPS) kontra Tanács, EBHT 2000., I-08147. o.

      (12)  Értesítés a Törvényszék T-413/13. sz. City Cycle Industries kontra Tanács ügyben hozott 2015. március 19-i ítéletéről, valamint a Bíróságnak a 990/2011/EU végrehajtási rendelettel a Kínai Népköztársaságból származó kerékpárok behozatalára kivetett végleges dömpingellenes vámnak az Indonéziában, Malajziában, Srí Lankán és Tunéziában feladott, akár Indonéziából, Malajziából, Srí Lankáról és Tunéziából származóként, akár nem ilyenként bejelentett kerékpárok behozatalára történő kiterjesztéséről szóló 501/2013/EU tanácsi végrehajtási rendelettel kapcsolatos C-248/15. P. sz., C-254/15. P. sz. és C-260/15. P. sz. ügyekben hozott 2017. január 26-i ítéletéről (2017/C 113/05., HL C 113., 2017.4.11., 4. o.).

      (13)  A Bizottság (EU) 2017/678 végrehajtási rendelete (2017. április 10.) a Srí Lankán feladott, akár Srí Lankáról származóként, akár nem ilyenként bejelentett kerékpároknak a Srí Lanka-i City Cycle Industries vállalkozást érintő behozatala tekintetében történő nyilvántartásba vételének elrendeléséről (HL L 98., 2017.4.11., 7. o.).


title: A Bizottság (EU) 2018/49 végrehajtási rendelete (2018. január 11.) az 501/2013/EU tanácsi végrehajtási rendeletnek az (EU) 2016/1036 európai parlamenti és tanácsi rendelet 11. cikkének (4) bekezdése és 13. cikkének (4) bekezdése szerinti, új exportőrre vonatkozó felülvizsgálatot követő módosításáról

text:
               12.1.2018

               HU

               Az Európai Unió Hivatalos Lapja

               L 7/31

         A BIZOTTSÁG (EU) 2018/49 VÉGREHAJTÁSI RENDELETE
   (2018. január 11.)
   az 501/2013/EU tanácsi végrehajtási rendeletnek az (EU) 2016/1036 európai parlamenti és tanácsi rendelet 11. cikkének (4) bekezdése és 13. cikkének (4) bekezdése szerinti, új exportőrre vonatkozó felülvizsgálatot követő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) (a továbbiakban: alaprendelet) és különösen annak 11. cikke (4) bekezdésére, 13. cikke (4) bekezdésére és 14. cikke (5) bekezdésére,
   mivel:
   A.   HATÁLYBAN LÉVŐ INTÉZKEDÉSEK

               (1)

               A Tanács 2013. május 29-én egy, az alaprendelet 11. cikkének (3) bekezdése szerinti időközi felülvizsgálatot követően az 502/2013/EU rendelettel (2) módosította a Kínai Népköztársaságból származó kerékpárok behozatalára vonatkozó végleges dömpingellenes vám kivetéséről szóló 990/2011/EU tanácsi végrehajtási rendeletet (3) (a továbbiakban: meglévő intézkedések).

               (2)

               Ugyanezen a napon a Tanács az 501/2013/EU végrehajtási rendelettel (4) a Kínai Népköztársaságból (a továbbiakban: Kína) származó kerékpárok behozatalára bevezetett intézkedések hatályát kiterjesztette az Indonéziában, Malajziában, Srí Lankán és Tunéziában feladott, akár Indonéziából, Malajziából, Srí Lankáról és Tunéziából származóként, akár nem ilyenként bejelentett kerékpárok behozatalára (a továbbiakban: kiterjesztett intézkedések).

               (3)

               A Bizottság 2015. május 18-án az (EU) 2015/776 végrehajtási rendelettel (5) a Kínából származó kerékpárok behozatalára bevezetett intézkedések hatályát kiterjesztette a Kambodzsában, Pakisztánban és a Fülöp-szigeteken feladott, akár Kambodzsából, Pakisztánból és a Fülöp-szigetekről származóként, akár nem ilyenként bejelentett kerékpárok behozatalára.

         B.   A JELENLEGI ELJÁRÁS

   1.   Felülvizsgálati kérelem

               (4)

               A Bizottsághoz az alaprendelet 11. cikkének (4) bekezdése és 13. cikkének (4) bekezdése alapján kérelem érkezett a Kínából származó kerékpárok behozatalára bevezetett, az Indonéziában, Malajziában, Srí Lankán és Tunéziában feladott, akár Indonéziából, Malajziából, Srí Lankáról és Tunéziából származóként, akár nem ilyenként bejelentett kerékpárok behozatalára is kiterjesztett dömpingellenes intézkedések alóli mentességre vonatkozóan.

               (5)

               A kérelmet 2016. szeptember 13-án nyújtotta be a Look Design System SA (a továbbiakban: kérelmező), egy kerékpárokkal foglalkozó, Tunéziában (a továbbiakban: érintett ország) működő exportáló gyártó.

               (6)

               A kérelmező azt állította, hogy az érintett országban egyetlen olyan exportőrrel vagy gyártóval sem áll kapcsolatban, amelyre kiterjed a kerékpárokra bevezetett kiterjesztett intézkedések hatálya.

               (7)

               Emellett a kérelmező azt is állította, hogy a kiterjesztett intézkedésekhez vezető vizsgálat adatszolgáltatási időszaka alatt, azaz 2011. szeptember 1. és 2012. augusztus 31. között (a továbbiakban: eredeti adatszolgáltatási időszak) nem exportált az Unióba kerékpárokat.

               (8)

               Továbbá a kérelmező azt is állította, hogy nem játszotta ki a meglévő intézkedéseket.

               (9)

               Végül a kérelmező bizonyítékkal szolgált arra vonatkozóan, hogy a felülvizsgálat tárgyát képező terméket 2016 augusztusában exportálta az Unióba.

         2.   Az új exportőrre vonatkozó felülvizsgálat megindítása

               (10)

               Miután megállapította, hogy elegendő bizonyíték áll rendelkezésre az alaprendelet 11. cikkének (4) bekezdése és 13. cikkének (4) bekezdése szerinti, annak meghatározására irányuló vizsgálat megindításához, hogy van-e lehetőség mentességet adni a kérelmezőnek a kiterjesztett intézkedések alól, továbbá hogy az érintett uniós gazdasági ágazat lehetőséget kapott észrevételeinek megtételére, a Bizottság az (EU) 2017/777 végrehajtási rendelettel (6) a kérelmező tekintetében megindította az 501/2013/EU végrehajtási rendelet felülvizsgálatát.

               (11)

               Az (EU) 2017/777 végrehajtási rendelet a felülvizsgálat tárgyát képező, a kérelmező által előállított és az Unióba exportra értékesített termék behozatala tekintetében hatályon kívül helyezte a kerékpárokra az 501/2013/EU végrehajtási rendelettel kivetett dömpingellenes vámot. Az említett végrehajtási rendelet az alaprendelet 14. cikke (5) bekezdésének megfelelően egyúttal utasította a vámhatóságokat a szóban forgó behozatalok nyilvántartásba vételéhez szükséges lépések megtételére.

         3.   A felülvizsgálat tárgyát képező termék

               (12)

               A felülvizsgálat tárgyát képező termék az Indonéziában, Malajziában, Srí Lankán és Tunéziában feladott, akár Indonéziából, Malajziából, Srí Lankáról vagy Tunéziából származóként, akár nem ilyenként bejelentett, jelenleg az ex 8712 00 30 és az ex 8712 00 70 KN-kód (TARIC-kód: 8712003010 és 8712007091) alá tartozó, motor nélküli kerékpár (az áruszállításra szolgáló tricikli is, de az egykerekű kivételével).

         4.   Az érintett felek

               (13)

               A Bizottság hivatalosan értesítette az uniós gazdasági ágazatot, a kérelmezőt és az exportáló ország képviselőit a felülvizsgálat megindításáról. Az érdekelt felek lehetőséget kaptak álláspontjuk írásbeli ismertetésére, valamint arra, hogy meghallgatáson vegyenek részt.

               (14)

               A Bizottság a kérelmezőnek mentességi űrlapot küldött, és az erre a célra meghatározott határidőn belül megkapta a választ.

               (15)

               A Bizottság megkísérelt ellenőrizni minden információt, amelyet szükségesnek ítélt az új exportőr státus megállapításához és a kérelmezőnek a kiterjesztett intézkedések alóli mentesség iránti kérelme elbírálásához. A Bizottság ellenőrző látogatást tett a kérelmező tunéziai telephelyén.

         5.   Adatszolgáltatási időszak és vizsgálati időszak

               (16)

               Az adatszolgáltatási időszak 2016. április 1-jétől2017. március 31-ig, az intézkedések javító hatásának értékelése szempontjából releváns vizsgálati időszak pedig 2011. január 1-jétől2017. március 31-ig tartott.

         C.   A VIZSGÁLAT EREDMÉNYEI

   1.   Az új exportőri minősítés

               (17)

               A Bizottság megvizsgálta az alaprendelet 11. cikkének (4) bekezdésében az új exportőr státus odaítélésével összefüggésben meghatározott három feltétel teljesülését.

               (18)

               A vizsgálat során megállapítást nyert, hogy a vállalat a felülvizsgálat tárgyát képező terméket az eredeti adatszolgáltatási időszakban nem exportálta, tehát az első feltétel teljesül. A kérelmező emellett bizonyította, hogy sem közvetlen, sem közvetett módon nem áll kapcsolatban egyetlen olyan tunéziai exportáló gyártóval sem, amelyre a felülvizsgálat tárgyát képező termékre vonatkozó kiterjesztett intézkedés vonatkozik, tehát a második feltétel teljesül. Végezetül a vizsgálat során megállapítást nyert, hogy a kérelmező a felülvizsgálat tárgyát képező terméket csak az eredeti adatszolgáltatási időszak után kezdte el exportálni az Unióba, tehát a harmadik feltétel is teljesül.

               (19)

               Ennek megfelelően a Bizottság megállapította, hogy a vállalatot az alaprendelet 11. cikkének (4) bekezdése értelmében új exportőrnek kell tekinteni, és a mentességi kérelmet ennek megfelelően kell elbírálni.

         2.   Mentességi kérelem

               (20)

               Annak megállapítása érdekében, hogy a kérelmező az alaprendelet 13. cikkének (2) bekezdése értelmében összeszerelési tevékenységet végez-e, a Bizottság elemezte a nyersanyagok (kerékpáralkatrészek) beszerzési forrásait és a kérelmező termelési költségét.

               (21)

               A vizsgálat során bebizonyosodott, hogy az adatszolgáltatási időszak alatt az Unióba exportált kerékpárok nem tartalmaztak Kínából beszerzett kerékpáralkatrészeket. Az alkatrészek főként más országokból származtak, tehát a Kínából beszerzett nyersanyagok (kerékpáralkatrészek) kevesebb mint 60 %-ot képviseltek az összeszerelt termék alkatrészeinek összértékén belül (60/40 teszt).

               (22)

               Következésképpen, mivel a kérelmező teljesítette a 60/40 tesztet, nem volt szükség annak értékelésére, hogy az összeszerelési vagy a befejezési műveletek során a termékbe beépített alkatrészek értéknövekedése nagyobb volt-e az előállítási költség 25 %-ánál. Szintén nem volt szükség annak értékelésére, hogy – az alaprendelet 13. cikke (2) bekezdése c) pontjának megfelelően – a kérelmező tevékenysége az árak és/vagy a minőség tekintetében aláásta-e a vám javító hatásait, illetőleg hogy vannak-e bizonyítékok a dömpingre.

               (23)

               Ezen túlmenően a Bizottság nem talált arra utaló bizonyítékokat, hogy a kérelmező Kínában kerékpárokat szerzett volna be, vagy hogy Kínában előállított kerékpárokat átszállított volna az érintett országon keresztül az Unió felé.

               (24)

               Mindezek miatt a Bizottság arra a következtetésre jutott, hogy a kérelmező valóban olyan kerékpárgyártónak tekinthető, amely egyetlen Kínában működő kerékpárgyártóval sem áll kapcsolatban. Következtésképpen a Bizottság úgy döntött, hogy a kérelmezőt mentesíti a kiterjesztett intézkedések alól.

         D.   NYILVÁNTARTÁSBA VÉTEL

               (25)

               A fenti ténymegállapítások alapján a behozataloknak az (EU) 2017/777 végrehajtási rendelettel bevezetett nyilvántartásba vételét a dömpingellenes vámok visszamenőleges hatályú kivetése nélkül meg kell szüntetni.

         E.   AZ ÉRDEKELT FELEK TÁJÉKOZTATÁSA

               (26)

               Az érintett felek tájékoztatást kaptak azokról a lényeges tényekről és szempontokról, amelyek alapján a Bizottság a kérelmezőnek meg kívánja adni a kiterjesztett intézkedések alóli mentességet, és amelyek alapján ennek megfelelően módosítani kívánja az 501/2013/EU végrehajtási rendeletet. Az érdekelt felektől egyetlen olyan észrevétel sem érkezett, amely a kérelmezőnek a kiterjesztett intézkedések alóli mentesítésére vonatkozó döntést módosítaná.

               (27)

               Ez a rendelet összhangban van az alaprendelet 15. cikkének (1) bekezdésével létrehozott bizottság véleményével,

         ELFOGADTA EZT A RENDELETET:
   1. cikk
   (1)   Az 501/2013/EU végrehajtási rendelet 1. cikkének (1) bekezdésében a táblázatnak a tunéziai gyártókat tartalmazó szakasza a következő szöveggel egészül ki:

               „Ország

               Vállalat

               TARIC-kiegészítő kód

               Tunézia

                           Look Design System

                           Route de Tunis Km6 – BP 18, 8020 Soliman, Tunézia

               C206”

         (2)   A vámhatóságok a dömpingellenes vámok visszamenőleges hatályú kivetése nélkül megszüntetik a felülvizsgálat tárgyát képező, Tunéziából származó, a Look Design System SA által előállított termék behozatalainak nyilvántartásba vételét.
   (3)   Eltérő rendelkezés hiányában a vámokra vonatkozó hatályos rendelkezések alkalmazandók.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 11-én.

            a Bizottság részéről

            az elnök

         Jean-Claude JUNCKER

      (1)  HL L 176., 2016.6.30., 21. o.

      (2)  A Tanács 502/2013/EU rendelete (2013. május 29.) a Kínai Népköztársaságból származó kerékpárok behozatalára vonatkozó végleges dömpingellenes vám kivetéséről szóló 990/2011/EU végrehajtási rendeletnek az 1225/2009/EK rendelet 11. cikkének (3) bekezdése szerinti időközi felülvizsgálatot követő módosításáról (HL L 153., 2013.6.5., 17. o.).

      (3)  A Tanács 990/2011/EU végrehajtási rendelete (2011. október 3.) a Kínai Népköztársaságból származó kerékpárok behozatalára vonatkozó végleges dömpingellenes vámnak az 1225/2009/EK rendelet 11. cikkének (2) bekezdése szerinti hatályvesztési felülvizsgálatot követő kivetéséről (HL L 261., 2011.10.6., 2. o.).

      (4)  A Tanács 501/2013/EU végrehajtási rendelete (2013. május 29.) a 990/2011/EU végrehajtási rendelettel a Kínai Népköztársaságból származó kerékpárok behozatalára kivetett végleges dömpingellenes vámnak az Indonéziában, Malajziában, Srí Lankán és Tunéziában feladott, akár Indonéziából, Malajziából, Srí Lankáról és Tunéziából származóként, akár nem ilyenként bejelentett kerékpárok behozatalára történő kiterjesztéséről (HL L 153., 2013.6.5., 1. o.).

      (5)  A Bizottság (EU) 2015/776 végrehajtási rendelete (2015. május 18.) az 502/2013/EU tanácsi rendelettel a Kínai Népköztársaságból származó kerékpárok behozatalára kivetett végleges dömpingellenes vámnak a Kambodzsában, Pakisztánban és a Fülöp-szigeteken feladott, akár Kambodzsából, Pakisztánból és a Fülöp-szigetekről származóként, akár nem ilyenként bejelentett kerékpárok behozatalára történő kiterjesztéséről (HL L 122., 2015.5.19., 4. o.).

      (6)  A Bizottság (EU) 2017/777 végrehajtási rendelete (2017. május 4.) a Kínai Népköztársaságból származó kerékpárok behozatalára kivetett végleges dömpingellenes vámnak az Indonéziában, Malajziában, Srí Lankán és Tunéziában feladott, akár Indonéziából, Malajziából, Srí Lankáról és Tunéziából származóként, akár nem ilyenként bejelentett kerékpárok behozatalára történő kiterjesztéséről szóló 501/2013/EU tanácsi végrehajtási rendelet felülvizsgálatának a dömpingellenes intézkedések alól egy tunéziai exportáló gyártó számára biztosítható mentesség lehetőségének meghatározása céljából történő megindításáról, a dömpingellenes vámnak a szóban forgó exportáló gyártótól érkező behozatalok tekintetében való hatályon kívül helyezéséről és a szóban forgó exportáló gyártótól érkező behozatalokra vonatkozó nyilvántartásbavételi kötelezettség megállapításáról (HL L 116., 2017.5.5., 20. o.).


title: A Bizottság (EU) 2018/108 végrehajtási rendelete (2018. január 23.) a Litvánia, Lettország, Észtország és Finnország egyes területeit érintő áradások és heves esőzések miatt bevezetett, a mezőgazdasági termelőknek nyújtott támogatás formáját öltő szükséghelyzeti intézkedésről

text:
               24.1.2018

               HU

               Az Európai Unió Hivatalos Lapja

               L 19/6

         A BIZOTTSÁG (EU) 2018/108 VÉGREHAJTÁSI RENDELETE
   (2018. január 23.)
   a Litvánia, Lettország, Észtország és Finnország egyes területeit érintő áradások és heves esőzések miatt bevezetett, a mezőgazdasági termelőknek nyújtott támogatás formáját öltő szükséghelyzeti intézkedésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 221. cikke (1) bekezdésére,
   mivel:

               (1)

               2017 augusztusa és októbere között Litvániát, Lettországot, Észtországot és Finnország déli részét heves esőzések érték, amelynek következtében az érintett tagállamok szántóföldjeinek jelentős részét elöntötte a víz. A 2017. augusztus és október között esett csapadék kumulált összege jelentősen meghaladta a szokásos mértéket. Ilyen hosszan tartó szokatlan esőzésre még nem volt példa. Ezenkívül a korán kezdődő tél, amelyet havazás és alacsony hőmérséklet kísért, különösen kedvezőtlen vetési feltételeket teremtett. Ezért a 2018/2019-es gazdasági évben esedékes betakarításhoz a folyamatban lévő és jövőbeli téli vetés jelentős részét nem lehetett, illetve lehet elvégezni.

               (2)

               Az érintett területen található gazdaságokkal rendelkező mezőgazdasági termelők – a vetésre alkalmatlanná vált területek és a már bevetett, de a súlyos áradásokkal érintett területek utáni – jövőbeli bevételkiesése jelentős és kivételes kárt fog okozni az érintett litván, lett, észt és finn mezőgazdasági termelőknek az elkövetkező 2018/2019-es gazdasági évben esedékes betakarítások terén. Ez az 1308/2013/EU rendelet 221. cikke szerinti egyedi problémának minősül. Az egyedi probléma nem oldható meg az említett rendelet 219. vagy 220. cikke alapján hozott intézkedésekkel, mivel nem kapcsolódik kifejezetten már kialakult piaci zavarhoz vagy piaci zavar kialakulásának konkrét veszélyéhez, sem pedig állatbetegségek terjedésének megakadályozását célzó intézkedésekhez, sem a közegészségügyi, illetve állat- és növényegészségügyi veszélyekből eredő fogyasztói bizalomvesztéshez.

               (3)

               Kivételes intézkedésként pénzügyi hozzájárulást kell nyújtani az érintett területen található támogatható hektárok után az elkövetkező 2018/2019-es gazdasági évben esedékes betakarításokkal összefüggő jövőbeli gazdasági veszteségek ellentételezése céljából.

               (4)

               Az uniós piac stabilitása szempontjából az Uniónak az az érdeke, hogy az intézkedés csak azokra a mezőgazdasági termelőkre vonatkozzon, akik jövedelme a téli vetésre használt területeken bekövetkező veszteségek következtében fog csökkenni. Ezenkívül csak a leginkább érintett mezőgazdasági termelőknek indokolt támogatást nyújtani. Egy mezőgazdasági termelő akkor minősül leginkább érintettnek, ha egy adott tagállamban a téli vetésre szolgáló területek tekintetében bekövetkező veszteségek százalékos aránya az abban a tagállamban található, téli vetésre szolgáló területének eléri legalább a 30 %-át. A túlkompenzáció kockázatának elkerülése érdekében a támogatható, az árvíz miatt téli vetésre nem használható hektárok alapján nyújtott támogatást korlátozni kell. Ezért az érintett tagállamok a támogatható hektáronként nyújtandó támogatás összegének meghatározásakor nem állapíthatnak meg az érintett tagállamban a 2017. naptári évben teljesített közvetlen kifizetések átlagos összegénél magasabb összeget. A támogatás és a rendelkezésre bocsátott költségvetés teljes összegének az árvíz és a heves esőzések által sújtott hektárok számára vonatkozóan az érintett tagállamoktól kapott információkon kell alapulnia.

               (5)

               A kettős finanszírozás elkerülése érdekében figyelmet kell fordítani arra, hogy az említett támogatható hektárra vonatkoztatott veszteséget nem kompenzálták-e bármilyen állami támogatásból vagy biztosítás révén, és hogy a támogatás csak olyan támogatható hektár kapcsán legyen igénybe vehető, amelyekre vonatkozóan ugyanarra a veszteségre más forrásból nem került folyósításra uniós pénzügyi hozzájárulás.

               (6)

               Az érintett tagállamok számára lehetővé kell tenni, hogy az e rendeletben meghatározott feltételekkel és határidőkkel további támogatást nyújtsanak.

               (7)

               Támogatás csakis az érintett tagállamok nemzeti jogában meghatározott módszereknek és határidőknek megfelelően benyújtott kérelem alapján nyújtható.

               (8)

               Helyénvaló rendelkezni arról, hogy az illetékes hatóságok hozzanak meg minden szükséges intézkedést és végezzenek el minden előírt ellenőrzést, valamint hogy minderről megfelelő módon tájékoztassák a Bizottságot. A szóban forgó ellenőrzéseknek mindenekelőtt a kérelmek támogathatóságára és helyességére irányuló vizsgálatokat kell magukban foglalniuk. Azon hektárok számát, amelyek után támogatás igényelhető, az illetékes hatóságok rendelkezésére álló valamennyi megfelelő eszköz felhasználásával kell megállapítani, ideértve a mezőgazdasági üzemekben végzett ellenőrzéseket.

               (9)

               A szükséghelyzeti intézkedést az e rendelet hatálybalépésétől számított legfeljebb 12 hónapos időszakra kell korlátozni.

               (10)

               Az intézkedések hatékony pénzgazdálkodásának biztosítása, valamint a mezőgazdasági termelőknek nyújtott támogatások megfelelő időben történő kifizetése érdekében csak az érintett tagállamok által a kedvezményezetteknek 2018. szeptember 30-ig nyújtott kifizetések részesülhetnek uniós társfinanszírozásban. A 907/2014/EU felhatalmazáson alapuló bizottsági rendelet (2) 5. cikkének (2) bekezdése nem alkalmazandó.

               (11)

               Annak érdekében, hogy az Unió nyomon követhesse e szükséghelyzeti intézkedés hatékonyságát, az érintett tagállamoknak részletes tájékoztatást kell adniuk a Bizottságnak az intézkedés végrehajtásáról. Az uniós pénzügyi ellenőrzés céljára a szóban forgó tagállamoknak továbbítaniuk kell a Bizottság felé a kifizetések pénzügyi elszámolását.

               (12)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

         ELFOGADTA EZT A RENDELETET:
   1. cikk
   (1)   A mezőgazdasági termelőknek a 2. és 5. cikk keretein belül uniós támogatás nyújtható a Litvániában, Lettországban, Észtországban és Finnországban található területek azon hektárja után, amely a szóban forgó tagállamokban 2017. augusztus és október között bekövetkezett heves esőzések és áradások következtében nem használható téli vetésre, illetve amelyen a 2018/2019-es gazdasági évben esedékes betakarítás céljából már elvetett termény kárba veszett, feltéve, hogy:

               a)

               az érintett terület hektárszáma legalább a mezőgazdasági termelő érintett tagállamban található, téli vetésre szolgáló teljes területének 30 %-a;

               b)

               a mezőgazdasági termelők nem részesültek ugyanazon veszteségért semmiféle állami támogatásból, biztosításból vagy uniós hozzájárulással finanszírozott támogatásból az e rendeletben meghatározottakon kívül.

         (2)   A támogatható hektárok egy mezőgazdasági termelőre eső számát az érintett tagállam állapítja meg az (1) bekezdésben meghatározott feltételek szerint.
   2. cikk
   (1)   Az érintett tagállamok a (2) és (4) bekezdésben meghatározott feltételeknek megfelelően meghatározzák a támogatás támogatható hektáronkénti összegét.
   (2)   Az 1. cikknek megfelelő uniós kiadások nem haladhatják meg a következő teljes összegeket:

               a)

               Litvánia esetében 9 120 000 EUR;

               b)

               Lettország esetében 3 460 000 EUR;

               c)

               Észtország esetében 1 340 000 EUR;

               d)

               Finnország esetében 1 080 000 EUR.

         (3)   Az érintett tagállamok az e cikk (1) bekezdése szerint meghatározott összeg legfeljebb 100 %-ának megfelelő további támogatást nyújthatnak az 1. cikk (2) bekezdésében említett támogatható hektárok után.
   Az érintett tagállamok legkésőbb 2018. szeptember 30-ig kifizetik a további támogatásokat.
   (4)   Az 1. cikkben említett támogatás összege, valamint – adott esetben – az e cikk (3) bekezdésében említett további támogatás összege az egyes tagállamok esetében nem haladhatja meg azon közvetlen kifizetések összegét, amely az adott tagállam esetében az 1307/2013/EU európai parlamenti és tanácsi rendelet (3) II. mellékletében a 2017. naptári évre meghatározott tagállami keretösszegnek és az érintett tagállamban a 2017. naptári évben az 1306/2013/EU európai parlamenti és tanácsi rendelet (4) 72. cikke (1) bekezdése a) pontjának megfelelően bejelentett támogatható összes hektárszámnak a hányadosaként kerül kiszámításra.
   3. cikk
   Az 1. cikkben említett támogatás csakis a támogatható hektárral rendelkező mezőgazdasági termelők által az érintett tagállamok nemzeti jogában meghatározott módszereknek és határidőknek megfelelően benyújtott kérelem alapján nyújtható.
   4. cikk
   Az érintett tagállamok az e rendeletben meghatározott feltételeknek való megfelelés érdekében minden szükséges intézkedést megtesznek, beleértve az 1306/2013/EU rendelet 58. és 59. cikkének megfelelő átfogó adminisztratív és helyszíni ellenőrzéseket is. A támogatás nyújtását megelőzően a tagállamok elvégzik különösen a következőket:

               a)

               valamennyi támogatási kérelem adminisztratív ellenőrzése, beleértve a következőket:

                           i.

                           a kérelmező jogosultsága;

                           ii.

                           az 1. cikk (2) bekezdésének megfelelő támogatható hektárszám a mezőgazdasági üzemekben végzett ellenőrzések, a korábbi nyilvántartások és a 809/2014/EU bizottsági végrehajtási rendelet (5) szerinti integrált igazgatási és kontrollrendszer alapján;

                           iii.

                           annak ellenőrzése, hogy az egyes támogatható kérelmezők az 1. cikk (1) bekezdésének b) pontjában foglaltaknak megfelelően egyéb forrásból nem részesültek támogatásban ugyanazon hektárok tekintetében;

               b)

               helyszíni ellenőrzés a kérelmező telephelyén.

         A helyszíni ellenőrzésnek le kell fednie az igényelt teljes támogatás legalább 5 %-át.
   5. cikk
   (1)   Az e rendelet szerinti kifizetések kapcsán felmerült kiadások csak akkor jogosítanak uniós támogatásra, ha az említett összegek legkésőbb 2018. szeptember 30-ig kifizetésre kerülnek a kedvezményezetteknek.
   (2)   A 907/2014/EU felhatalmazáson alapuló rendelet 5. cikkének (2) bekezdése nem alkalmazandó.
   6. cikk
   (1)   Az érintett tagállamok e rendelet hatálybalépésétől számítva legfeljebb 60 napon belül tájékoztatják a Bizottságot a 4. cikk alapján meghozandó intézkedésekről.
   (2)   Az érintett tagállamok legkésőbb e rendelet hatálybalépésétől számítva legfeljebb 15 hónapon belül megküldik a Bizottságnak az e rendelet végrehajtásáról szóló részletes jelentést, beleértve a 4. cikkel összhangban meghozott intézkedések és elvégzett ellenőrzések végrehajtásának részleteit is.
   (3)   Az érintett tagállamok eljuttatják a Bizottsághoz a kifizetések pénzügyi elszámolását.
   7. cikk
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 23-án.

            a Bizottság részéről

            az elnök

         Jean-Claude JUNCKER

      (1)  HL L 347., 2013.12.20., 671. o.

      (2)  A Bizottság 907/2014/EU felhatalmazáson alapuló rendelete (2014. március 11.) az 1306/2013/EU európai parlamenti és tanácsi rendeletnek a kifizető ügynökségek és más szervek, a pénzgazdálkodás, a számlaelszámolás, a biztosítékok és az euro használata tekintetében történő kiegészítéséről (HL L 255., 2014.8.28., 18. o.).

      (3)  Az Európai Parlament és a Tanács 1307/2013/EU rendelete (2013. december 17.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347., 2013.12.20., 608. o.).

      (4)  Az Európai Parlament és a Tanács 1306/2013/EU rendelete (2013. december 17.) a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről (HL L 347., 2013.12.20., 549. o.).

      (5)  A Bizottság 809/2014/EU végrehajtási rendelete (2014. július 17.) az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról (HL L 227., 2014.7.31., 69. o.).


title: A Bizottság (EU) 2018/483 végrehajtási rendelete (2018. március 22.) a sovány tejpornak az (EU) 2016/2080 végrehajtási rendelettel megnyitott pályázati eljárás keretében kibocsátott tizennyolcadik részleges pályázati felhíváshoz kapcsolódó minimális eladási áráról

text:
               23.3.2018

               HU

               Az Európai Unió Hivatalos Lapja

               L 81/9

         A BIZOTTSÁG (EU) 2018/483 VÉGREHAJTÁSI RENDELETE
   (2018. március 22.)
   a sovány tejpornak az (EU) 2016/2080 végrehajtási rendelettel megnyitott pályázati eljárás keretében kibocsátott tizennyolcadik részleges pályázati felhíváshoz kapcsolódó minimális eladási áráról
   AZ EURÓPAI BIZOTTSÁG
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1),
   tekintettel az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő alkalmazására vonatkozó szabályok megállapításáról szóló, 2016. május 18-i (EU) 2016/1240 bizottsági végrehajtási rendeletre (2) és különösen annak 32. cikkére,
   mivel:

               (1)

               A Bizottság (EU) 2016/2080 végrehajtási rendelete (3) megindította a sovány tejpor pályázat útján történő értékesítésére vonatkozó eljárást.

               (2)

               A tizennyolcadik részleges pályázati felhívásra beérkezett pályázatok alapján indokolt minimális eladási árat meghatározni.

               (3)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

         ELFOGADTA EZT A RENDELETET:
   1. cikk
   Az (EU) 2016/2080 végrehajtási rendelettel megnyitott pályázati eljárás keretében kibocsátott, sovány tejpor értékesítésére irányuló tizennyolcadik részleges pályázati felhívás tekintetében – amelyre vonatkozóan a pályázatok benyújtásának határideje 2018. március 20-án járt le – a minimális eladási ár 105,00 EUR/100 kg.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. március 22-én.

            a Bizottság részéről,

            az elnök nevében,

         Jerzy PLEWA

            főigazgató

            Mezőgazdasági és Vidékfejlesztési Főigazgatóság

      (1)  HL L 347., 2013.12.20., 671. o.

      (2)  HL L 206., 2016.7.30., 71. o.

      (3)  A Bizottság (EU) 2016/2080 végrehajtási rendelete (2016. november 25.) a sovány tejpor pályázat útján történő értékesítésére vonatkozó eljárás megindításáról (HL L 321., 2016.11.29., 45. o.).


title: A Bizottság (EU) 2018/562 végrehajtási rendelete (2018. április 9.) a juhokra, kecskékre, valamint a juh- és kecskehúsra vonatkozó éves uniós vámkontingensek megnyitásáról szóló 1354/2011/EU végrehajtási rendelet módosításáról

text:
                  12.4.2018

                  HU

                  Az Európai Unió Hivatalos Lapja

                  L 94/4

            A BIZOTTSÁG (EU) 2018/562 VÉGREHAJTÁSI RENDELETE
      (2018. április 9.)
      a juhokra, kecskékre, valamint a juh- és kecskehúsra vonatkozó éves uniós vámkontingensek megnyitásáról szóló 1354/2011/EU végrehajtási rendelet módosításáról
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 187. cikke a) és b) pontjára,
      mivel:

                  (1)

                  Az 1354/2011/EU bizottsági végrehajtási rendelet (2) rendelkezik a – többek között Izlandból származó – juhokra, kecskékre, valamint a juh- és kecskehúsra vonatkozó éves uniós vámkontingensek megnyitásáról.

                  (2)

                  Az 1354/2011/EU végrehajtási rendelet 4. cikke úgy rendelkezik, hogy a rendelet által megnyitott vámkontingenseket a 2454/93/EGK bizottsági rendelet (3) 308a. és 308b. cikkének és 308c. cikke (1) bekezdésének megfelelően kell kezelni. A 2454/93/EGK rendeletet felváltotta az (EU) 2015/2447 bizottsági végrehajtási rendelet (4), majd az (EU) 2016/481 bizottsági végrehajtási rendelet (5)2016. május 1-jei hatállyal hatályon kívül helyezte. Ezért a 2454/93/EGK rendeletre vonatkozó utalásokat naprakésszé kell tenni.

                  (3)

                  Továbbá az 1354/2011/EU végrehajtási rendelet 5. cikke (2) bekezdésének b) pontja a preferenciális vámtarifa-megállapodásban rögzített vámkontingensektől eltérő más vámkontingensek esetében elrendeli a 2454/93/EGK rendelet 47. cikkének megfelelően kiállított származási igazolást, származási bizonyítvány formájában. Úgy tűnik, hogy a származási bizonyítványra már nincs szükség, mivel a 952/2013/EU európai parlamenti és tanácsi rendelet (6) 61. cikke értelmében a vámhatóságok előírhatják a nyilatkozattevő számára, hogy az áruk származását hivatalos származási bizonyítványtól eltérő módon igazolja. A 2454/93/EGK rendelet 47. cikkének megfelelően kiállított származási bizonyítvány ugyanakkor olyan információkat is tartalmazott, amelyekre továbbra is szükség van a termékek megkülönböztetésére a „vágotttest-egyenértékben” kifejezett mennyiségek kiszámítása céljából, az 1354/2011/EU végrehajtási rendelet 3. cikkében előírtak szerint. Ezért új, ezen információkat tartalmazó dokumentumra van szükség.

                  (4)

                  Az Európai Unió és Izland 2017. március 23-án egy mezőgazdasági termékekre vonatkozó kiegészítő kereskedelmi kedvezményekről szóló, levélváltás formájában létrejött megállapodást (a továbbiakban: megállapodás) írt alá. A megállapodásnak az Unió nevében történő aláírását az (EU) 2016/2087 tanácsi határozat (7), annak megkötését pedig a 2017/1913/EU tanácsi határozat (8) engedélyezte.

                  (5)

                  A megállapodás V. mellékletével összhangban az Unió 1 200 tonna teljes mennyiséget ad hozzá Izlandnak a 0204 és 0210 vámtarifaszám alá tartozó, a juh- és kecskehúsra vonatkozó jelenlegi vámmentes vámkontingenséhez, és 300 tonna új, éves uniós vámmentes vámkontingenst nyit meg a 1602 90 kód alá tartozó, feldolgozott juhhúsra vonatkozóan. Az 1 200 tonna kiegészítő mennyiséget és a 300 tonna új mennyiséget a megállapodás V. mellékletében található táblázatban meghatározottak szerint kell elérni.

                  (6)

                  A termékeknek az 1354/2011/EU végrehajtási rendelettel megnyitott vámkontingensek alapján behozandó mennyiségeit az említett rendelet 3. cikkében meghatározott együtthatókkal kiszámított vágotttest-egyenértékben kell kifejezni. A feldolgozott juhhúsra vonatkozó új kontingens tekintetében meg kell határozni a vágott test tömegének egyenértékére való átváltás együtthatóját.

                  (7)

                  Ezért az 1354/2011/EU végrehajtási rendeletet ennek megfelelően módosítani kell.

                  (8)

                  A megállapodás előírja a 2018. május 1-jén való hatálybalépést. A 2018-ra vonatkozóan a megállapodás alapján rendelkezésre bocsátandó, a feldolgozott juh- és kecskehúsra vonatkozó kiegészítő mennyiségeket és a feldolgozott juhhúsra vonatkozó, új kvóta szerinti mennyiségeket arányosan kell kiszámítani, a megállapodás hatálybalépésének időpontját figyelembe véve.

                  (9)

                  Az 1354/2011/EU végrehajtási rendelet új rendelkezéseinek zökkenőmentes végrehajtása érdekében az e rendeletben megállapított valamennyi intézkedést ugyanazon a napon kell alkalmazni, amelynek meg kell egyeznie a megállapodás hatálybalépésének időpontjával.

                  (10)

                  Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

            ELFOGADTA EZT A RENDELETET:
      1. cikk
      Az 1354/2011/EU végrehajtási rendelet a következőképpen módosul:

                  1.

                  A 3. cikk (2) bekezdése a következő e) ponttal egészül ki:

                              „e)

                              feldolgozott juhhús esetében 1,00.”

                  2.

                  A 4. cikk helyébe a következő szöveg lép:
                  „4. cikk
                  Az 1439/95/EK rendelet II. A és B címétől eltérve az e rendeletben meghatározott vámkontingenseket az (EU) 2015/2447 bizottsági végrehajtási rendelet (*1) 49–54. cikke szerint kell kezelni. Behozatali engedély nem szükséges.

                     (*1)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).”"

                  3.

                  A szöveg a következő 4a. cikkel egészül ki:
                  „4a. cikk
                  (1)   A preferenciális vámtarifa-megállapodásokban előírtaktól eltérő vámkontingens hatálya alá eső termékek származását a hatályos uniós rendelkezéseknek megfelelően kell meghatározni.
                  (2)   A preferenciális vámtarifa-megállapodásban rögzített vámkontingens hatálya alá eső termékek származását az adott megállapodásban meghatározott rendelkezéseknek megfelelően kell meghatározni.”

                  4.

                  A 5. cikk helyébe a következő szöveg lép:
                  „5. cikk
                  (1)   Ahhoz, hogy a mellékletben szereplő vámkontingenseket igénybe lehessen venni, a szóban forgó termékekre vonatkozóan be kell mutatni az uniós vámhatóságoknak az érvényes származási igazolást, valamint egy, a szabad forgalomba bocsátásra vonatkozó vám-árunyilatkozatot.
                  (2)   A preferenciális vámtarifa-megállapodásban rögzített vámkontingens esetén az (1) bekezdésben említett származási igazolás az adott megállapodásban meghatározott származási igazolás.
                  A preferenciális vámtarifa-megállapodásban rögzített vámkontingensektől eltérő más vámkontingensek esetében a 952/2013/EU európai parlamenti és tanácsi rendelet (*2) 61. cikke alkalmazandó.
                  Abban az esetben, ha az ugyanabból a harmadik országból származó és az első és a második albekezdés hatálya alá tartozó vámkontingenseket egyesítik, az érintett termékekkel kapcsolatban az uniós vámhatóságoknak be kell mutatni a vonatkozó megállapodásban meghatározott származási igazolást egy, a szabad forgalomba bocsátásra vonatkozó vám-árunyilatkozattal együtt.
                  (3)   A preferenciális vámtarifa-megállapodásban rögzített vámkontingensektől eltérő más vámkontingensek esetében az érintett termékekkel kapcsolatban az uniós vámhatóságok részére be kell nyújtani a szabad forgalomba bocsátásra vonatkozó vám-árunyilatkozatot egy, a származási harmadik országban az illetékes hatóság vagy ügynökség által kiadott dokumentummal együtt. Ez a dokumentum a következőket tartalmazza:

                              a)

                              a feladó nevét;

                              b)

                              a termék típusát és KN-kódját;

                              c)

                              a csomagok darabszámát, jellegét, a rajtuk lévő jeleket és számokat;

                              d)

                              az adott vámkontingens tételszámát vagy tételszámait;

                              e)

                              a teljes nettó tömeget az e rendelet 3. cikkének (2) bekezdése szerinti együttható-kategória szerinti bontásban.

                     (*2)  Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).”"

                  5.

                  A melléklet helyébe e rendelet mellékletének szövege lép.

            2. cikk
      Ez a rendelet az Európai Unió Hivatalos Lapjában való kihirdetését követő harmadik napon lép hatályba.
      Ezt a határozatot 2018. május 1-jétől kell alkalmazni.

         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2018. április 9-én.

               a Bizottság részéről

            Phil HOGAN

               a Bizottság tagja

         (1)  HL L 347., 2013.12.20., 671. o.

         (2)  A Bizottság 1354/2011/EU végrehajtási rendelete (2011. december 20.) a juhokra, kecskékre, valamint a juh- és kecskehúsra vonatkozó éves uniós vámkontingensek megnyitásáról (HL L 338., 2011.12.21., 36. o.)

         (3)  A Bizottság 2454/93/EGK rendelete (1993. július 2.) a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról (HL L 253., 1993.10.11., 1. o.).

         (4)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).

         (5)  A Bizottság (EU) 2016/481 végrehajtási rendelete (2016. április 1.) a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló 2454/93/EGK bizottsági rendelet hatályon kívül helyezéséről (HL L 87., 2016.4.2., 24. o.).

         (6)  Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).

         (7)  A Tanács (EU) 2016/2087 határozata (2016. november 14.) a mezőgazdasági termékekre alkalmazandó kiegészítő kereskedelmi kedvezményekről szóló, az Európai Unió és Izland között levélváltás formájában létrejött megállapodásnak az Európai Unió nevében történő aláírásáról (HL L 324., 2016.11.30., 1. o.).

         (8)  A Tanács (EU) 2017/1913 határozata (2017. október 9.) a mezőgazdasági termékekre alkalmazandó kiegészítő kereskedelmi kedvezményekről szóló, az Európai Unió és Izland között levélváltás formájában létrejött megállapodás megkötéséről (HL L 274., 2017.10.24., 57. o.).

         MELLÉKLET
         „
               MELLÉKLET

                  JUHHÚSRA ÉS KECSKEHÚSRA VONATKOZÓ (tonnában (t), vágotttest-egyenértékben kifejezett) UNIÓS VÁMKONTINGENSEK

                           KN-kódok

                           Értékvám
                           %

                           Mértékvám
                           EUR/100 kg

                           Igénylési sorrend szerinti sorszám

                           Származás

                           Éves mennyiség tonnában vágotttest-egyenértékben

                           Élő állatok
                           (Együttható: 0,47)

                           Kicsontozott bárányhús (1)

                           (Együttható: 1,67)

                           Kicsontozott ürühús/juhhús (2)

                           (Együttható: 1,81)

                           Csontos hús és vágott test
                           (Együttható: 1,00)

                           Feldolgozott juhhús
                           (Együttható = 1,00)

                           0204

                           Nulla

                           Nulla

                           —

                           09.2101

                           09.2102

                           09.2011

                           —

                           Argentína

                           23 000

                           —

                           09.2105

                           09.2106

                           09.2012

                           —

                           Ausztrália

                           19 186

                           —

                           09.2109

                           09.2110

                           09.2013

                           —

                           Új-Zéland

                           228 254

                           —

                           09.2111

                           09.2112

                           09.2014

                           —

                           Uruguay

                           5 800

                           —

                           09.2115

                           09.2116

                           09.1922

                           —

                           Chile (3)

                           8 000

                           —

                           09.2121

                           09.2122

                           09.0781

                           —

                           Norvégia

                           300

                           —

                           09.2125

                           09.2126

                           09.0693

                           —

                           Grönland

                           100

                           —

                           09.2129

                           09.2130

                           09.0690

                           —

                           Feröer szigetek

                           20

                           —

                           09.2131

                           09.2132

                           09.0227

                           —

                           Törökország

                           200

                           —

                           09.2171

                           09.2175

                           09.2015

                           —

                           Egyéb (4)

                           200

                           —

                           09.2178

                           09.2179

                           09.2016

                           —

                              Erga omnes
                               (5)

                           200

                           0204 ,
                           0210 99 21 ,
                           0210 99 29 ,
                           ex 0210 99 85

                           Nulla

                           Nulla

                           —

                           09.2119

                           09.2120

                           09.0790

                           —

                           Izland

                           2018. év

                           2 117

                           2019. év

                           2 783

                           2020-tól kezdődően

                           3 050

                           0104 10 30
                           0104 10 80
                           0104 20 90

                           10 %

                           Nulla

                           09.2181

                           —

                           —

                           09.2019

                           —

                              Erga omnes
                               (5)

                           92

                           ex 1602 90 10 ,
                           1602 90 91

                           Nulla

                           Nulla

                           —

                           —

                           —

                           —

                           09.2118

                           Izland

                           2018. május 1-jétől

                           67

                           2019. év

                           233

                           2020-tól kezdődően

                           300

                     ”

            (1)  És kecskegidahús.

            (2)  És kecskehús, kivéve a kecskegidahúst.

            (3)  A Chilére vonatkozó vámkontingens évente 200 tonnával növekszik.

            (4)  „Egyéb” alatt az összes WTO-tag értendő, Argentína, Ausztrália, Új-Zéland, Uruguay, Chile, Grönland és Izland kivételével.

            (5)  „Erga omnes” alatt az összes származási hely értendő, beleértve a táblázatban említett származási országokat.


title: A Tanács (EU) 2018/999 végrehajtási rendelete (2018. július 16.) az ISIL-lel (Dáissal) és az al-Kaidával, valamint a velük összeköttetésben álló természetes vagy jogi személyekkel, szervezetekkel és szervekkel szembeni további korlátozó intézkedések bevezetéséről szóló (EU) 2016/1686 rendelet végrehajtásáról

text:
               16.7.2018

               HU

               Az Európai Unió Hivatalos Lapja

               LI 178/1

         A TANÁCS (EU) 2018/999 VÉGREHAJTÁSI RENDELETE
   (2018. július 16.)
   az ISIL-lel (Dáissal) és az al-Kaidával, valamint a velük összeköttetésben álló természetes vagy jogi személyekkel, szervezetekkel és szervekkel szembeni további korlátozó intézkedések bevezetéséről szóló (EU) 2016/1686 rendelet végrehajtásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az ISIL-lel (Dáissal) és az al-Kaidával, valamint a velük összeköttetésben álló természetes vagy jogi személyekkel, szervezetekkel és szervekkel szembeni további korlátozó intézkedések bevezetéséről szóló 2016. szeptember 20-i (EU) 2016/1686 tanácsi rendeletre (1) és különösen annak 4. cikke (1) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2016. szeptember 20-án elfogadta az (EU) 2016/1686 rendeletet.

               (2)

               Tekintettel arra, hogy az ISIL (Dáis) és az al-Kaida, valamint a velük összeköttetésben álló természetes vagy jogi személyek, szervezetek és szervek továbbra is fenyegetést jelentenek, egy személyt fel kell venni a korlátozó intézkedések hatálya alá tartozó természetes vagy jogi személyeknek, szervezeteknek és szerveknek az (EU) 2016/1686 rendelet I. mellékletében foglalt jegyzékébe.

               (3)

               Az (EU) 2016/1686 rendelet I. mellékletét ezért ennek megfelelően módosítani kell,

         ELFOGADTA EZT A RENDELETET:
   1. cikk
   Az (EU) 2016/1686 rendelet I. melléklete az e rendelet mellékletében foglaltak szerint módosul.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. július 16-án.

            a Tanács részéről

            az elnök

         F. MOGHERINI

      (1)  HL L 255., 2016.9.21., 1. o.

      MELLÉKLET
      A következő személyt fel kell venni az (EU) 2016/1686 rendelet I. mellékletében szereplő jegyzékbe:

                     „2.

                     Rabah TAHARI (más néven: Abu Musab); születési idő: 1971. augusztus 28.; születési hely: Oran (Algéria); állampolgárság: algériai.”


title: A Bizottság (EU) 2018/1064 végrehajtási rendelete (2018. július 25.) az 1484/95/EK rendeletnek a baromfihús- és tojáságazatban alkalmazandó, valamint a tojásalbuminra vonatkozó irányadó árak meghatározása tekintetében történő módosításáról

text:
                  30.7.2018

                  HU

                  Az Európai Unió Hivatalos Lapja

                  L 192/29

         A BIZOTTSÁG (EU) 2018/1064 VÉGREHAJTÁSI RENDELETE
         (2018. július 25.)
         az 1484/95/EK rendeletnek a baromfihús- és tojáságazatban alkalmazandó, valamint a tojásalbuminra vonatkozó irányadó árak meghatározása tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 183. cikke b) pontjára,
         tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról és az 1216/2009/EK, valamint a 614/2009/EK tanácsi rendelet hatályon kívül helyezéséről szóló, 2014. április 16-i 510/2014/EU európai parlamenti és tanácsi rendeletre (2) és különösen annak 5. cikke (6) bekezdésének a) pontjára,
         mivel:

                     (1)

                     Az 1484/95/EK bizottsági rendelet (3) meghatározta a baromfihús- és a tojáságazatra, valamint a tojásalbuminra vonatkozó kiegészítőimportvám-rendszer végrehajtásának részletes szabályait, és megállapította az érintett termékekre alkalmazandó irányadó árakat.

                     (2)

                     A baromfihús- és tojáságazati termékekre, valamint a tojásalbuminra vonatkozó irányadó árak meghatározásának alapjául szolgáló adatok rendszeresen végrehajtott ellenőrzéséből az derül ki, hogy az irányadó árakat bizonyos termékek behozatalának vonatkozásában a származási hely szerinti árkülönbségek figyelembevételével módosítani kell.

                     (3)

                     Ezért az 1484/95/EK rendeletet ennek megfelelően módosítani kell.

                     (4)

                     Tekintettel annak szükségességére, hogy az intézkedés alkalmazása a frissített adatok rendelkezésre bocsátását követően mihamarabb megkezdődjék, indokolt előírni, hogy e rendelet a kihirdetésének napján lépjen hatályba,

               ELFOGADTA EZT A RENDELETET:

            1. cikk
            Az 1484/95/EK rendelet I. melléklete helyébe e rendelet mellékletének szövege lép.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. július 25-én.

                  a Bizottság részéről,

                  az elnök nevében,

               Jerzy PLEWA

                  főigazgató

                  Mezőgazdasági és Vidékfejlesztési Főigazgatóság

            (1)  HL L 347., 2013.12.20., 671. o.

            (2)  HL L 150., 2014.5.20., 1. o.

            (3)  A Bizottság 1484/95/EK rendelete (1995. június 28.) a kiegészítőimportvám-rendszer végrehajtásával kapcsolatos részletes szabályoknak és az irányadó áraknak a baromfihús- és tojáságazat, valamint a tojásalbumin tekintetében történő megállapításáról, valamint a 163/67/EGK rendelet hatályon kívül helyezéséről (HL L 145., 1995.6.29., 47. o.).

            MELLÉKLET
            „

                     I. MELLÉKLET

                                 KN-kód

                                 Árumegnevezés

                                 Irányadó ár
                                 (EUR/100 kg)

                                 A 3. cikkben említett biztosíték
                                 (EUR/100 kg)

                                 Származási hely (1)

                                 0207 12 10

                                 A Gallus domesticus fajhoz tartozó, tisztított és bontott, 70 %-os csirke, fagyasztva

                                 108,6

                                 0

                                 AR

                                 0207 12 90

                                 A Gallus domesticus fajhoz tartozó, tisztított és bontott, 65 %-os csirke, fagyasztva

                                 139,4

                                 0

                                 AR

                                 225,0

                                 0

                                 BR

                                 0207 14 10

                                 A Gallus domesticus fajhoz tartozó baromfi darabolva, csont nélkül, fagyasztva

                                 263,5

                                 11

                                 AR

                                 249,1

                                 15

                                 BR

                                 334,8

                                 0

                                 CL

                                 255,3

                                 13

                                 TH

                                 0207 27 10

                                 Pulyka darabolva, csont nélkül, fagyasztva

                                 305,0

                                 0

                                 BR

                                 321,9

                                 0

                                 CL

                                 0408 91 80

                                 Tojás, héj nélkül, szárítva

                                 242,1

                                 1

                                 AR

                                 1602 32 11

                                 A Gallus domesticus fajhoz tartozó baromfiból készült termékek főzés nélkül

                                 237,5

                                 15

                                 BR

               ”

               (1)  A Közösség harmadik országokkal folytatott külkereskedelmére vonatkozó statisztikáról szóló 471/2009/EK európai parlamenti és tanácsi rendeletnek az országok és területek nómenklatúrájának frissítése tekintetében történő végrehajtásáról szóló, 2012. november 27-i 1106/2012/EU bizottsági rendeletben (HL L 328., 2012.11.28., 7. o.) meghatározott országnómenklatúra szerint.


title: A Bizottság (EU) 2018/1066 végrehajtási rendelete (2018. július 27.) az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK tanácsi rendelet módosításáról

text:
                  30.7.2018

                  HU

                  Az Európai Unió Hivatalos Lapja

                  L 192/34

         A BIZOTTSÁG (EU) 2018/1066 VÉGREHAJTÁSI RENDELETE
         (2018. július 27.)
         az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK tanácsi rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Irakkal fennálló gazdasági és pénzügyi kapcsolatok egyes korlátozásairól és a 2465/96/EK rendelet hatályon kívül helyezéséről szóló, 2003. július 7-i 1210/2003/EK tanácsi rendeletre (1) és különösen annak 11. cikke b) pontjára,
         mivel:

                     (1)

                     Az 1210/2003/EK rendelet III. melléklete felsorolja azon állami intézményeket, vállalkozásokat és szervezeteket, valamint a korábbi iraki kormány azon természetes és jogi személyeit, intézményeit és szervezeteit, amelyekre az említett rendelet értelmében a 2003. május 22-én Irakon kívül található pénzkészletek és gazdasági erőforrások befagyasztása vonatkozik.

                     (2)

                     2018. július 23-án az Egyesült Nemzetek Biztonsági Tanácsának szankcióbizottsága úgy határozott, hogy négy bejegyzést töröl azon személyek és szervezetek jegyzékéből, amelyek vonatkozásában a pénzkészletek és gazdasági erőforrások befagyasztását alkalmazni kell.

                     (3)

                     Az 1210/2003/EK rendelet III. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az 1210/2003/EK rendelet III. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. július 27-én.

                  a Bizottság részéről,

                  az elnök nevében,

                  a Külpolitikai Eszközökért Felelős Szolgálat vezetője

            (1)  HL L 169., 2003.7.8., 6. o.

            MELLÉKLET
            A III. mellékletből a következő bejegyzéseket el kell hagyni:

                        a)

                                       „71.

                                       IRAKI TOBACCO STATE ESTABLISHMENT (alias IRAKI TOBACCO STATE ENTERPRISE). Címek: a) Karrada Al Sharkiya, Nadhimiya, P.O. Box 10026, Bagdad, Irak; b) P.O. Box 10026, Jumhuriya Street, Khallani Square, Bagdad, Irak.”;

                        b)

                                       „87.

                                       MOSUL SUGAR STATE COMPANY (alias MOSUL SUGAR STATE ENTERPRISE). Cím: P.O. Box 42, Gizlany Street, Mosul, Irak.”;

                        c)

                                       „132.

                                       STATE ENTERPRISE FOR DAIRY PRODUCTS. Cím: P.O. Box 11183, Bagdad, Irak.”;

                        d)

                                       „153.

                                       STATE ENTERPRISE FOR VEGETABLE OILS. Cím: P.O. Box 2379, Muaskar Al Rashid Road, Bagdad, Irak.”.